b'\n_START_ARTICLE_\nKaukaan sellu- ja paperitehdas\n_START_SECTION_\nKaukaan Tehdas Osakeyhti\xc3\xb6 (Kaukas Fabriks Aktiebolag)\n_START_PARAGRAPH_\nYhti\xc3\xb6 sai alkunsa, kun Robert Bj\xc3\xb6rkenheim ja kolme h\xc3\xa4nen yhti\xc3\xb6kumppaniaan sopivat 6. helmikuuta 1873 lankarullatehtaan perustamisesta M\xc3\xa4nts\xc3\xa4l\xc3\xa4n Ohkolan kyl\xc3\xa4\xc3\xa4n Kaukastenkosken rannalle, nykyiseen Hyvink\xc3\xa4\xc3\xa4n Kaukasten kyl\xc3\xa4\xc3\xa4n. Tehdas tuotti kuitenkin vain v\xc3\xa4h\xc3\xa4n voittoa ja vasta vuonna 1882 voitiin yhti\xc3\xb6n osakkaille jakaa ensimm\xc3\xa4iset osingot. Koska Kaukasten tehtaan l\xc3\xa4hiymp\xc3\xa4rist\xc3\xb6st\xc3\xa4 ei en\xc3\xa4\xc3\xa4 saanut riitt\xc3\xa4v\xc3\xa4sti tehtaan k\xc3\xa4ytt\xc3\xa4m\xc3\xa4\xc3\xa4 koivupuuta, rakennettiin vuonna 1890 toinen lankarullatehdas Lappeenrannan l\xc3\xa4helle. Vuonna 1894 osakeyhti\xc3\xb6 purettiin ja sen liiketoiminta myytiin Ven\xc3\xa4j\xc3\xa4ll\xc3\xa4 aseteollisuudessa vaurastuneelle eversti Hugo Standertskj\xc3\xb6ldille. Toimitusjohtajaksi tuli G\xc3\xb6sta Bj\xc3\xb6rkenheim ja tekniseksi johtajaksi Bengt Bj\xc3\xb6rkenheim, joka my\xc3\xb6hemmin murhattiin tehtaalla. 30. huhtikuuta 1896 Kaukaan Tehdas ja nastolalaisen Uudenkyl\xc3\xa4n kartanon omistajatar Constance af Forselles sopivat, ett\xc3\xa4 tehdas sai k\xc3\xa4ytt\xc3\xa4\xc3\xa4 Uudenkyl\xc3\xa4n kartanon etel\xc3\xa4npuoleista mets\xc3\xa4\xc3\xa4 15 vuoden ajan. 1897-1898 rakennettiin uusi lankarullatehdas, jonka osia on edelleen n\xc3\xa4kyviss\xc3\xa4 Hiisi\xc3\xb6n kyl\xc3\xa4ss\xc3\xa4 Iitin puolella kunnanrajaa. Vuonna 1898 Kaukasissa sijaitseva lankarullatehdas suljettiin ja sen toiminta siirrettiin Lappeenrantaan sek\xc3\xa4 Iittiin rakennetuille uudemmille tehtaille.\n_START_SECTION_\nOsakeyhti\xc3\xb6 Kaukaan Tehdas\n_START_PARAGRAPH_\nKaukaasta tuli j\xc3\xa4lkeen rekister\xc3\xb6ity osakeyhti\xc3\xb6 vuonna 1903. Tehdasrakennusten vanhimpia osia on suunnitellut arkkitehti W. G. Palmqvist._NEWLINE_Uudenkyl\xc3\xa4n kartanon metsiin tukeutunut lankarullatehdas sai sivutoimipaikan Nastolassa Seestan kartanola kun kartanon omistaja, varatuomari Georg Ehrnrooth teki sopimuksen aihionsahausosaston perustamisesta Seestan kartanon maille 1903. Aihionsahausosasto tuli Oksjoen torpan alueelle. Osakeyhti\xc3\xb6 Kaukaan Tehdas teki sopimuksen Seestan kartanon ja muiden maanomistajien maiden puunhankinnasta 10\xc2\xa0000 sylest\xc3\xa4 rullalankapuuta. 5. tammikuuta 1904 siirtyi tehtaan vuokraama maa yhti\xc3\xb6n omistukseen. Tehdasalueeseen kuului 60 hevosvoiman h\xc3\xb6yrykonetta varten rakennettu lauhdutusvesilammikko Luhtlammen puron varrelle, kaksi tehdasrakennusta, varastovara, tukkien varastointialue Seestajoelle saakka, toimistorakennus, leipomo, pesula, ruokala, sauna Luhtlammen rannalle sek\xc3\xa4 kaksi tai kolme ty\xc3\xb6l\xc3\xa4isasuntorakennusta. Aihiorullatehdas k\xc3\xa4ytti 2,15 metri\xc3\xa4 pitki\xc3\xa4 koivuja, joita ajettiin tehtaalle. Alueella oli my\xc3\xb6s kiskoille nostettava Ruuhij\xc3\xa4rvi-laiva._NEWLINE_Seestan kansakoulua laajennettiin 1905 veistoluokalla. My\xc3\xb6hemmin kansakoulunpito siirtyi Luhtaanmaan kansakoulun Juuselan huvilaan ja lopuksi Luhtaanmaalle pysyviin tiloihin nykyiseen Luhtaanpirttiin, jonka edustalle pystytettiin tehtaan muistomerkki. Siin\xc3\xa4 on osa tehtaan 1929 tai 1930 uusittua h\xc3\xb6yrypannua, jotka otti talteen l\xc3\xa4mmitt\xc3\xa4j\xc3\xa4 ja h\xc3\xb6yrykoneenk\xc3\xa4ytt\xc3\xa4j\xc3\xa4 Taavi Pajari. Muistomerkki paljastettiin 11. hein\xc3\xa4kuuta 2009._NEWLINE_Aihionsahausosasto aloitti kes\xc3\xa4kuussa 1904 ja se maksoi 71\xc2\xa0000 markkaa. Uudenkyl\xc3\xa4n kartanolta siirrettiin Seestan kartanolle kolme kiekkosahaa ja kolme aihionsahauskonetta. My\xc3\xb6hemmin saatiin nelj\xc3\xa4s aihionsahauskone._NEWLINE_Maaliskuussa vuonna 1897 valmistui yhti\xc3\xb6n puuhaketehdas, joka k\xc3\xa4ytti raaka-aineenaan lankarullien valmistuksessa syntyv\xc3\xa4\xc3\xa4 j\xc3\xa4tepuuta. Kaukaan ensimm\xc3\xa4inen sulfiittiselluloosatehdas rakennettiin 1898 ja toinen vuonna 1905. Uutta tehdasta laajennettiin vuonna 1912, jonka j\xc3\xa4lkeen Kaukas oli jonkin aikaa Suomen suurin sulfiittiselluloosan tuottaja. Kaukaan valmistamasta selluloosasta meni aluksi noin puolet Ven\xc3\xa4j\xc3\xa4lle ja loput kotimaahan, mutta my\xc3\xb6hemmin vienti laajeni Saksaan ja Yhdysvaltoihin. Kaukaan lankarullaviennin t\xc3\xa4rkeit\xc3\xa4 kohdemaita olivat Ven\xc3\xa4j\xc3\xa4, Saksa, It\xc3\xa4valta, Ranska, Englanti ja Belgia._NEWLINE_Kaukas osti vuonna 1916 Kaltimon Puuhiomon, jonka mukana tuli my\xc3\xb6s huomattava mets\xc3\xa4alue. Samana vuonna ostettiin my\xc3\xb6s Osakeyhti\xc3\xb6 T. & J. Salvesen; kaupan mukana tuli kuusi sahalaitosta ja 69\xc2\xa0500 hehtaaria mets\xc3\xa4\xc3\xa4. Osakeyhti\xc3\xb6 Gustaf Cederberg & Co.:n osto vuonna 1920 lis\xc3\xa4si Kaukaan metsien pinta-alaa 10\xc2\xa0 000 hehtaarilla. Kaukas aloitti sulfaattiselluloosan valmistamisen 1918, ostettuaan Joutsanosta Pulpin sulfaattitehtaan, jonka toiminta jatkui vuoteen 1950 asti. Joutseno-Pulp osakeyhti\xc3\xb6 perustettiin 1950, omistussuhteet jakautuivat Oy Kaukas AB:n ja Rauma-Repola Oy kesken tasan. Tehtaan kapasiteetti oli 1964 220.000 tonnia valkaisematonta sulfaattiselluloosaa._NEWLINE_Kaukas aloitti vanerintuotannon vuonna 1926, kun sen ensimm\xc3\xa4inen vaneritehdas valmistui. Sotien v\xc3\xa4lisen\xc3\xa4 aikana Kaukaan sulfaattiselluloosan tuotanto kolminkertaistui ja sulfiittiselluloosan tuotanto nelinkertaistui, kun yhti\xc3\xb6n sulfiittiselluloosatehdasta uudistettiin vuosina 1933\xe2\x80\x931936. Sotien seurauksena Kaukas menetti paljon omia mets\xc3\xa4-alueitaan ja perinteisi\xc3\xa4 puunhankinta-alueitaan._NEWLINE_Sotien j\xc3\xa4lkeen yhti\xc3\xb6n tuotantolaitoksia uusittiin. Lankarullien valmistuksessa otettiin k\xc3\xa4ytt\xc3\xb6\xc3\xb6n uusi tuotantomenetelm\xc3\xa4 ja lankarullien valmistus jatkuikin vuoteen 1971 asti, jolloin rullatehdas lopettaa toimintansa alansa viimeisen\xc3\xa4 yrityksen\xc3\xa4 Suomessa ja koko maailmassa. Vanerin tuotannossa tapahtui huomattavia uudistuksia 1950-luvun puoliv\xc3\xa4list\xc3\xa4 l\xc3\xa4htien: 1960-luvulla asennettiin uudet vanerisorvit ja liimauspuristimet, 1970-luvulla aloitettiin vanerin valmistus kuusipuusta ja my\xc3\xb6hemmin panostettiin vanerin jatkojalostukseen._NEWLINE_Kaukaalle valmistui vuosina 1967\xe2\x80\x931971 Lappeenrantaan uusi sahalaitos, joka lis\xc3\xa4si sahatavaran tuotantokapasiteettia 330\xc2\xa0000 kuutiometriin. Vuonna 1977 Kaukas osti my\xc3\xb6s keskikokoisen sahalaitoksen Nurmeksesta._NEWLINE_Kaukas rakensi 1960-luvun alussa uuden sulfaattiselluloosatehtaan, joka valmistui vuonna 1964. 1971 sulfiittisellun valmistus p\xc3\xa4\xc3\xa4ttyi ja sulfaattiselluloosatehdasta laajennettiin uudella tuotantolinjalla, jolta valmistui pitk\xc3\xa4kuituista m\xc3\xa4ntyselluloosaa. Monipuolistaakseen tuotantoaan Kaukas alkoi rakentaa paperitehdasta yhdess\xc3\xa4 er\xc3\xa4\xc3\xa4n kanadalaisen yhti\xc3\xb6n kanssa D\xc3\xb6rpeniin, Saksan liittotasavaltaan. T\xc3\xa4m\xc3\xa4 Nordland Papierin nimell\xc3\xa4 tunnettu tehdas k\xc3\xa4ynnistyi vuonna 1969. Kanadalainen yhti\xc3\xb6 oli sit\xc3\xa4 ennen vet\xc3\xa4ytynyt hankkeesta ja sen tilalle yhti\xc3\xb6kumppaniksi tuli Kymmene Oy._NEWLINE_Kaukas rakensi 1970-luvulla uuden kevytt\xc3\xa4 LWC-painopaperia tuottavan paperitehtaan, joka k\xc3\xa4ytti raaka-aineenaan yhti\xc3\xb6n tuottamaa valkaistua sulfaattiselluloosaa. Tehtaan ensimm\xc3\xa4inen tuotantolinja k\xc3\xa4ynnistyi vuonna 1975 ja toinen linja vuonna 1981. LWC-paperin kysynt\xc3\xa4 oli alusta l\xc3\xa4htien kasvussa ja siit\xc3\xa4 saatiin my\xc3\xb6s hyv\xc3\xa4 hinta._NEWLINE_Oy Kaukas Ab sek\xc3\xa4 vuonna 1982 Kymmene Oy:st\xc3\xa4 ja Str\xc3\xb6mberg Oy:sta muodostettu Kymmene-Str\xc3\xb6mberg sulautuivat yhteen vuonna 1986. Uusi yhti\xc3\xb6 myi pois Str\xc3\xb6mbergin toiminnot ja sen nimeksi tuli Kymmene Oy. Vuonna 1996 t\xc3\xa4m\xc3\xa4 yhti\xc3\xb6 ja Repola-konserni sulautuivat muodostaen nykyisen UPM-Kymmene Oy:n. Repola oy oli aiemmin muodostettu Rauma-Repolan ja Yhtyneiden Paperitehtaiden fuusiossa._NEWLINE_UPM on uudistanut tehdasta vuonna 2016.'